khistorydata/jeongjo-sjw-relations huggingface dataset:
정조 10년
備忘記。今日展拜貞陵。以府院君山地及後孫搜訪啓聞事。已有下敎。而撫安大君宜安大君。卽聖后誕生也。山地有無。亦今禮曹。詳問草記。因此思之。益安大君。卽齊陵誕生。而爲開國定社元勳。列聖朝屢加褒崇之擧。昭載國朝典憲。且在肅廟癸酉。先朝庚申丙寅乙未。賜祭本家。御題遺儀。仍命地方官。立石神道。給田守護。在予小子追述之道。宜卽看審墓所。仍又致祭。而尙今未遑。豈非欠事。令畿營分付該地方官。暮地修繕與否。使之看審報來後狀聞。奉祀孫。明日來待事。分付。先朝別賜與位田。混入於代盡宮房推受中。年前出稅戶曹。以此事。月前大君後孫。上言。見格於該曹。此則未及審量之致。卽爲出給後。草記事。分付該曹。
정조 10년
以原春監司狀啓。宗廟十月令薦新及進上生銀魚。限內不得封進。惶恐待罪事。傳于趙興鎭曰。勿待罪事。回諭。
정조 10년
以忠情監司啓本。藍浦縣稅船致敗罪人等。連加嚴刑査覈事。傳于徐瀅修曰。十三船格。十名渰死。已極切慘。生存三名。至今撫掠。大非欽恤。際見道伯狀辭。渰沒之證。旣如許。弄奸之罪。無眞贓。似此罪囚。豈拘常格。特爲免徵。在囚諸漢放送。以示朝家軫恤之意事。分付。
정조 10년
徐瀅修。以義禁府言啓曰。忠淸監司金光默査啓刑曹粘目內。忠淸前水使李延弼。移本府處之事。允下矣。李延弼。令方待命。卽爲拿囚之意。敢啓。傳曰。明日捧供以入。
정조 10년
貞陵親祭祭報府。亞獻官。領敦寧洪樂性。終獻官。右議政金熤。禮儀使。禮曹判書徐有隣。典祀官。奉常判官沈銖。陵司。參奉金晩淳。執禮。應敎鄭萬始。執尊。修撰李百亨。大祝。校理成種仁。祝史。修撰吳泰賢。齋郞。修撰李尙度。贊者。引儀任藗崔慶鎭。謁者。兼引儀鄭桓李持淳。贊引。假引儀李師益鄭熙濟。祭監。監察李一源金聖準。
정조 10년
丙午九月二十七日卯時。上詣貞陵永祐園擧動入侍時。行都承旨李崇祜。左承旨徐鼎修。右承旨趙興鎭。左副承旨趙尙鎭。右副承旨徐瀅修。同副承旨金載瓚。記事官金孝建。假注書金祖淳。記注官承膺祚金健修。記事官李崑秀尹行任。檢校提學兪彦鎬。檢校直閣徐龍輔。以次侍立訖。上具戎服只佩劍。乘輿出協陽門。藥房都提調洪樂性。提調徐有隣等進前曰。早朝勞動。聖體。若何。上曰。一樣矣。樂性曰。朝氣頗寒。衣襨之厚薄何如乎。上曰。今日不寒。故着薄衣耳。樂性曰。風氣不調。毛具進御。好矣。上曰。不必然矣。至明政門外降輿乘馬。由弘化門出。至觀祈橋下馬。過泮洞口乘馬。至景慕宮前路下馬。過景慕宮上馬。命書傳敎曰。都承旨馳詣景慕宮。奉審摘奸以來。至東關王廟下馬。崇祜追至。以景慕宮奉審無頉之意復命。上曰。錦城尉車學模具聖元待令於貞陵齋室近處事。分付。至貞陵下馬乘輿。入御齋殿。上曰。錦城尉訓將畿伯楊州牧使水原府使。先詣永祐園水道處待令。命書傳敎曰。永祐園當歷拜。百官行禮置之。鼓嚴前路留住。還宮時隨駕事。分付。上曰。本陵誌及故事冊入之。賤臣承命持入。上覽訖。上改具翼善冠淺淡袍烏犀帶。乘輿出齋殿。至紅箭門外降輿。詣板位行四拜禮。仍詣陵上奉審。上曰。此案山。是何處乎。本陵參奉金晩淳對曰。卽懿陵主峰也。上曰。汝是李祖承之舅耶。晩淳對曰。然矣。上顧謂鼎修曰。面貌恰似耳。次詣碑閣奉審。次詣丁字閣就位。親享時至。上行禮如儀。詳見儀註禮畢。仍詣紅箭門內板位。行四拜禮。仍出乘輿還小次。命取入謄錄。賤臣持入。上覽訖。命書傳敎曰。封陵盛典。在於顯廟己酉。而今於百十七年之後。來拜象設。豈可無示意之擧。陵官陞六。已陞六者陞敍。守僕京。守僕守護軍等。依例施賞。又命書傳敎曰。盛典未遑。至顯廟朝。誕擧縟儀。封陵之日。云有奇徵。今日來拜。冞增追感。象山府院君墓地子孫。令禮曹訪問中外以聞。本陵案山。有惠愼翁主墓。癸亥先朝幸行時。特命改覆莎草。方令史官看番以來。申飭地方官。隨毁修補事。分付本道。上曰。貞陵水石。素稱勝地。而不知其有名也。興鎭曰。秋夏之間。雨過泉肥則頗爲淸佳矣。上命健修曰。本陵案山近處。有惠愼翁主墓云。汝率守僕中知路者。馳往詳細看審後。直來永祐園。復命。可矣。健修承命往。上具戎服三嚴訖。乘興出小次。至降輿所降輿乘馬。上曰。自陵洞口至興仁門外捧上言。進發至永祐園洞口。下馬乘輿。入御齋殿。改具翼善冠淺淡袍烏犀帶。乘輿至紅箭門外降輿。詣板位行再拜禮。次詣園上奉審。仍詣碑閣奉審。次詣丁字閣奉番訖。上曰。後麓下水道處遠近。何如。園參奉沈厚之對曰。稍間矣。上曰。足可步屧往來耶。厚之曰。幾爲二三牛鳴之地矣。上曰。承旨不必盡隨。自量脚步。可以隨後者隨來。餘皆落後。仍具戎服乘輿。踰園上後麓至水道處降輿。帳傘而坐。上曰。錦城尉訓將率車學模具聖元入侍。明源等承命進前。上曰。此水在前則從何處流去耶。明源曰。臣幼時見此水直從馬場內流出。其後四五十年之間。次次變遷。爲今水道矣。上望見遠遠地轉曲。列揷紅旗。指示善復曰。揷旗處。卽何處也。善復曰。此是故水道立標處。彼揷靑旗處。卽今水道所由處也。蓋舊時則此水自揷紅旗處。逶迤從馬場坪流去矣。自然變改。今則從主峰後廻下矣。上曰。此水流入何處。明源曰。與王山下流。同入渼陰江矣。上曰。然則舊水道。今爲何地耶。命源曰。皆沙地而中間多有人家田畓矣。上曰。地理玄妙。水道之變遷。安知不有利於山理耶。且欲復開故道。不知費幾萬人工役。幾時。方可成功矣。明源等曰。然矣。此安知非吉兆乎。上曰。水勢平穩。旣無衝囓頹圮之患。則如此曠野。何以用工力開鑿。雖開鑿。亦甚無謂。且安知不反害於山理乎。事係重大。故今日予親爲看審以定。訓將所見何如耶。善復曰。水道之變易。乃是五十年間事。其後奉安園所。玄竗之理。有難測度。而地師或以爲水道最近。卽水纏玄武云。臣之當初陳疏。審愼於至重至大之意也。惟在下詢地師。處分宜矣。敎聖元曰。汝意。則何如。聖元曰。水道有朝夕變遷之理。來朝則吉。山理有迎水納氣之門。交會則貴。來自坎宮。歸以离維。生木之理瞭然。無沖無射。環抱儲蓄。氣住之義信矣。近朝勝於遠朝。來氣優於去義。臣意則今之水道。允合山理。不可改出水道。以違自然天作矣。上曰。錦城尉之意。何如。明源曰。水道變遷。幾爲五十年許。今則近拱主麓之後者。以堪輿言之。若有吉兆而然。地師之所奏旣如此。則其無欠於地理可知。且水勢平坦。異於激灘。巖壁當流。可無穿鑿之患。恐不必改穿他道矣。上曰。設如人言。若改出水道。則此地當爲田畓耶。明源曰。然矣。上曰。當播幾石種子乎。明源曰。此坪若盡耕。則當爲近百石落種矣。上曰。此必守僕輩挾近處常漢。造爲此言。冀其改鑿水道之後。起耕徼利者。而年少名官。誤信人言。以至筵達。民習可痛也。諸臣等皆對曰。必是如此矣。上仍乘馬至主峯後。所謂衝囓處。下馬乘輿。遍審上下。上曰。本陵守僕招來。守僕承命至。上指示水岸之際曰。若値大水時。則此岸沒入乎。守僕奏曰。未嘗沒入矣。上曰。無論今年明年。雨後水漲。此岸際。揷水標來告。則當送人摘奸矣。上曰。車學模安在。學模進前。上曰。汝遍審上下及所謂衝拍處乎。對曰。一一奉審矣。上曰。今日諸議皆以爲此水在山理。無害有利。不必改鑿舊道。汝意。則何如。學模曰。諸臣所見皆是矣。上曰。汝其詳陳。學模曰。今此水道。環繞玄武。藏包一局。方書曰山來水來。水來氣來。此誠山水聚氣之極也。且白虎肘後。巖石磅礡。捍禦水勢。必無日後汎濫之慮。論以格法。且審形便。臣意則不可改出水道也。上曰。汝何時欲下去乎。學模曰。數日後欲爲離發矣。上曰。汝有子乎。對曰。有矣。上曰。何業乎。對曰。作科工矣。上曰。當分付道臣。以汝子差崇寧殿參奉。又令本官。賜汝食物矣。仍撤榼中茶果魚肉以賜之。學模祗受退出。上仍乘馬還御齋殿。命書傳敎曰。以園所後麓下水道事。向有玉堂李晴擧條。使之看審形止。而事係重大。有司亦未擅便。至請大臣奉審。此與補土植木等事役有異。大臣亦難指一決定。以親審之意。已及於重臣疏批矣。今日歷察形便。詳問事實。果不爽初料。大抵水道之變遷。在於五十年前後。惟今新流之抱洄。事不偶然。安知不叶於十全之水法乎。地師車學模所謂水來則氣來云云。不可謂無所據。錦城尉亦言水纏玄武爲吉格。僉議亦已詢同。且所謂衝囓處。大石盤陀。起爲重砂疊岸。來頭必無穿鑿之慮。平地穩流。初非灘聲之可言。則晴之說。有難從施。設欲築堤作堰。將用幾萬丁夫。而成救蔑如。反又無益於堪輿。是豈非大可懼者乎。水道改穿一款置之。今旣親審而親決者。以此傳敎。載之本園謄錄。年久之後。更或有汎濫之弊。園官報該曹稟旨看審事。一體分付。健修復命曰。惠愼翁主墓所果有之。而纍纍如無主古塜矣。命書傳敎曰。惠愼翁主墓。遣承旨卜日致祭。三嚴訖。上乘輿出齋殿。至洞口。降輿乘馬還宮。至弘化門。命宣傳官持標信解嚴。至明政門外下馬乘輿還內。令退。諸臣以次退出。
정조 10년
丙午九月二十七日初更四點。上御重熙堂。右副承旨入侍時。右副承旨徐瀅修。假注書金祖淳。記注官承膺祚。記事官尹行任。以次進伏訖。上命瀅修。讀奏還宮時所捧上言訖。上曰。四件事外。皆書猥字。以楊州幼學金信潮上言。命書傳敎曰。至今不爲擧行。極爲未安。依前批旨。卽爲放送事。分付。以東部閑良許根上言。命書傳敎曰。足懲其罪。分揀放送之意。分付該曹。以南陽居出身王脩上言。命書傳敎曰。月前次對。以王哥漏薦事。筵臣有言端。雖未知此果是其人。而誠如其矣所訴。呼冤固當。然渠之漏薦之冤枉。姑捨是。其矣先祖之被誣。揆以人情。宜欲辨雪。此上言。兵判詳閱後取考官案。仍問該廳。明日以草記論理回啓。俾無抱菀積薪之弊。以順天府定配罪人崔光泰妻申召史上言。命書傳敎曰。同罪未宥。實涉斑駁。卽爲放送事。分付。以靈光郡定配罪人金秀哲妻姜召史上言。命書傳敎曰。元非難赦之重罪。輦路目擊泣訴之狀。特爲放送事。分付。以慶尙道晉州居童蒙成聖能原情。命書傳敎曰。輦路見尺童鳴錚泣籲。怪而問之。卽晉州十一歲兒云。原情。使該房承旨捧來矣。還宮後始見之。卽成鳳錫之子也。大抵鳳錫。是龍錫同生弟。而以杖殺許采事。成案。成許互相呼冤。自丁酉秋至辛丑春五年之間。行査不知爲幾次。畢竟龍錫。依初決折。還發配所。特貸償命之律。朝家於此。每以爲善。究竟觀此聖能原情。渠之情理。亦云惻然。然所以許施之方。終未覺其好箇道理。刑判以此原情辭意。問于其時道伯。仍具意見粘連。回啓。命退。承史以次退出。
정조 10년
行都承旨沈豐之坐。左承旨徐鼎修坐。右承旨趙衍德未肅拜。左副承旨徐瀅修坐直。右副承旨金載瓚坐直。同副承旨洪義榮未肅拜。注書金孝建仕一員未差。假注書金祖淳仕直。事變假注書李德鉉仕。
정조 10년
陵幸後翌日問安。大殿王大妃殿惠慶宮中宮殿。奎章閣政院玉堂朝廷二品以上六曹堂上口傳問安。答曰。知道。
정조 10년
藥房都提調洪樂性。提調徐有隣。左承旨徐鼎修啓曰。明禋肇擧於謁陵。聖孝克伸於拜園。侵早動駕。向暮回鑾。伏未審夜間。聖體。若何。勞動之餘。不瑕有損。今日臣等率諸御醫。趁旱入診。詳察聖候爲宜。王大妃殿氣候。何如。惠慶宮氣候。何如。臣等不任區區伏慮。敢來問安。竝此仰稟。傳曰。知道。慈殿慈宮氣候一樣。卿等不必入侍矣。
정조 10년
徐瀅修啓曰。同副承旨金載瓚。今日不爲仕進。卽爲牌招。何如。傳曰。允。
정조 10년
徐鼎修啓曰。禁衛營將官來言。今日本營軍兵。日次私習云矣。敢啓。傳曰。知道。
정조 10년
徐鼎修啓曰。御營廳將官來言。今日本廳軍兵。日次私習云矣。敢啓。傳曰。知道。
정조 10년
金載瓚啓曰。來初一日。輪對取稟之意。敢啓。傳曰。爲之。
정조 10년
傳于金載瓚曰。政官牌招開政。
정조 10년
傳于趙衍德曰。隨駕內吹。依例施賞。
정조 10년
傳于金載瓚曰。左承旨入侍。
정조 10년
有政。吏批。判書兪彦鎬進。參判未差。參議李集斗進。都承旨沈豐之進。以趙錫穆爲執義。申禹相爲獻納。李晴爲副校理。沈煥之爲宗簿正。李百亨爲西學敎授。
정조 10년
兵批。行判書李命植病。參判蔡弘履入直進。參議朴天衡病。參知柳誼病。左承旨徐鼎修進。副司直單鄭枋趙鼎鎭李在學徐龍輔孟至大李敏采。副司果單金晩淳。
정조 10년
內醫院官員。以都提調意啓曰。副提調李崇祜。今日問安。不爲進參。卽爲牌招。何如。傳曰。允。
정조 10년
以內醫院副提調李崇祜牌不進推考傳旨。傳于金載瓚曰。本職許遞。前望單子入之。
정조 10년
傳于金載瓚曰。右承旨許遞。前望單子入之。
정조 10년
承旨前望單子入之。沈豐之趙衍德洪義榮落點。
정조 10년
傳于徐瀅修曰。新除授承旨。牌招察任。
정조 10년
傳于金載瓚曰。軍士房承旨入侍。
정조 10년
傳于金載瓚曰。益安大君。卽國初宗英。而定宗太宗朝同氣也。爲開國元勳。受純忠奮義佐命之券。又錄定社勳一等。受推忠協贊靖難之券。資贈大匡輔國。逮至列朝。屢加崇褒。在今予小子。仰述先志之道。曷敢不尊禮致敬。而聞其影堂。創建於先朝丙寅年。伊後不能修繕云。況於遺像。有先朝御筆。尤宜尊閣。卽令本道監司。躬詣奉審。仍又修葺。祠宇。一體重修。擧行形止。使之啓聞。待啓聞當致祭。祭文則親撰。畫像贊。亦當書下。與香祝同爲齎去。安于影堂。行祭時讀宣。獻官則以近侍擧行。丙寅年聖敎。何等丁寧申複。而四十一年之間。堂宇如是頹圮。今番重修之後。若復任寘頹圮。又當一如前日。自今五年一次地方官親審。如有可以修葺處。顧助物力。隨卽完役事。定式施行。位田雖已推還主家。年久則又安知不混入於出稅中。以永世賜與之意。令該曹成給文券。以寓予仰述追感之意。
정조 10년
傳于金誠瓚曰。益安大君事蹟及列朝崇褒之傳敎。理宜謄置一冊。以爲後孫傳玩之資。而今日見其持來者。不過是斷爛紙軸。事甚欠敬。禮判知悉此意。分別精寫二件。卷下付餘紙給後孫。則置豐德墓下原州影堂。俾卽隨錄事。分付。
정조 10년
傳于金載瓚曰。今日召見益安大君奉祀孫。使之更待下敎待令。而見其貧寒之狀。甚爲惻然。令惠廳。優給衣資糧米事。分付。
정조 10년
傳于金載瓚曰。在外知義禁許遞。職務相妨。知義禁兪彦鎬。同義禁金憙許遞。前望單子入之。待下批牌招察任。
정조 10년
知義禁同義禁前望單子入之。鄭昌順具㢞金載順落點。
정조 10년
傳于金載瓚曰。忠淸道分等狀啓入來。大臣有司堂上本道句管堂上入侍。
정조 10년
吏曹口傳政事。以鄭在中爲貞陵參奉。
정조 10년
兵曹口傳政事。以李漢泰爲守禦中軍。
정조 10년
以密陽幼學南龍翰上言。傳于金載瓚曰。大抵此弊。不問已可知。況旣聞之後。不可直以猥濫拔之。此亦民隱。令藥院提調。行會該道。使卽査問蠲役。他邑有似此弊瘼。一體釐正。因此而有下敎者。進上皮荻栗次數斗段。元無一定之式。外邑之措備無限封。畢竟受弊。歸於小民。此後某道。幾次。某邑幾斗。作一成式。知委該道。俾各準此措備。科外襲謬之弊。一竝痛革。俾有實效事。藥院提調知悉擧行事。分付。
정조 10년
以安東童蒙鄭哲上言判付內。輦路見之。使之來納原情是如乎。語雖未暢。其爲窮民。則可以知之。以朝家恤四之政。宜有垂憐之擧。以此判付枚擧。分付該道臣。令地方官及巡營。優給婚需。使卽過婚後狀聞事。分付。
정조 10년
以原州幼學蔡弘重上言。傳于徐瀅修曰。誠如所訴。事關賢關。其在待士之道。不可汎看。此上言。出給成均館。令大司成及掌議。招致呼籲人。詳問事實後。草記稟處。
정조 10년
以金應哲上言。傳于徐瀅修曰。然則施賞。反作呼冤之端。區處則方令該院。草記稟處。
정조 10년
以龍仁幼學金春重上言。傳于徐瀅修曰。詳査決給後狀聞。
정조 10년
以金聖謇上言。傳于徐瀅修曰。令藥院提調査問。登對時稟處。
정조 10년
以張義方上言。傳于徐瀅修曰。令藥院提擧。一體査問以奏。
정조 10년
以巨濟居徐元福等上言。傳于趙衍德曰。此事曾已稟決則至今不爲擧行。事甚可訝。査實處之之意。令有司堂上知悉。
정조 10년
以北部居幼學李始實等上言。傳于趙衍德曰。査實決處。俾無更訴之弊。
정조 10년
以禧陵參奉尹五榮上言。傳于洪義榮曰。所訴不爲無據。令該曹。考例草記稟處。
정조 10년
以前觀象監正韓延奭上言。傳于洪義榮曰。領役部將孫世大收用之後。渠父之獨漏。宜有矜念之擧。況事關本宮。似此賞典。豈或慳惜。令該曹。後日政加資下批。以示重事體之意。
정조 10년
金載瓚。以景慕宮提調意啓曰。御覽植木帖子。以四季朔。請出生枯數爻。修整以入事。曾已定式矣。今季朔則別無生枯之可以修整者。御覽帖子。姑不請出之意。敢啓。傳曰。知道。
정조 10년
金載瓚。以禮曹言啓曰。今九日二十七日貞陵幸行時。象山府院君墓地子孫。令禮曹訪問中外以聞。撫安大君宜安大君山地有無。亦令禮曹詳問草記事。命下矣。象山府院君子孫。來受祭需價時。以居在德源。呈所志云。自臣曹。今方發關該營。墓地與子孫有無。詳問後。草記計料。而撫安大君宜安大君山地。在於京畿廣州地云矣。敢啓。傳曰。知道。象山府院君墓地。今旣知之。當致祭。獻官。以道內守令中曾經承旨之人差定。待香祝下送擧行。奉祀孫受祭後。使之給糧上送事。分付該道。撫安大君宜安大君墓。地方官親審後。有無頉形止。報營司巡營狀聞事。分付。今聞廣平大君爲撫安大君後云。而昨於輦路。見廣平祠宇頗頹圮。主祀人名字及時奉本祠與否。自本曹探問草記。可也。
정조 10년
金載瓚。以戶曹言啓曰。益安大君別賜與位田。卽爲出給後。草記事。命下矣。益安大君芳毅別賜與位田。京畿豐德五結驪州四結合九結。依前免稅出給之意。敢啓。傳曰。知道。
정조 10년
金載瓚。以兵曹言啓曰。南陽居出身王脩上言內。其矣七代祖希傑。中廟癸卯文科。歷職舍檢直學。六代祖儐。除文化縣令。五代祖景祚。登武科除靈光郡守。旁祖玉。粵在壬辰。布衣倡義。名在懲毖錄。而矣身猥占辛卯武科。無勢武臣之見枳宣薦。不是異事。其時宣傳官李仁默。以矣身先祖希傑之弘正舍檢。歸之僞爵。因廢前程。國朝科榜官案。考準辨正事。判下內。月前次對。以王哥漏薦事。筵臣有言端。雖未知此果是其人。而誠如其矣所訴。呼冤固當。然渠之漏薦之冤枉。姑舍是。其矣先祖之被誣。揆以人情。宜欲辨雪。此上言。兵判詳閱後取考官案。仍問該廳。明日以草記論理回啓。俾無抱鬱積薪之弊事。命下矣。王希傑。以嘉靖癸卯式年文科。經翰林舍人牧使。載於玉堂所在國朝榜目。至於南床直提學踐歷與否。以登瀛錄之中間散佚。不得考出。欲知翰林被薦。考諸翰苑題名錄。則以乙巳拜。見錄矣。旣經翰林舍人。則南床直學。自是次第應通之職。李仁默之一竝歸之於僞爵。未知何所據。而事涉駭妄。又以判付內辭意。問於宣傳官廳。則事在十六年前。俱不知其何由致此。事勢固然。大抵王脩。是希傑七世孫。代數已遠則其間不失班名。保有家聲。旣未可知。爲人之可合宣薦。亦未可知。而祖先之被辱於李仁默。則誠如呼籲之辭。今此考据文蹟。快雪誣枉。亦可爲解其冤鬱之道矣。敢啓。傳曰。知道。翰林舍人。何等淸官。南床直學。又何等極選。則李仁默。不識顚末。直以僞爵等說。無難勒加於渠。渠以爲祖先之心。有此呼籲。不是異事。今旣辨覆。可以快雪冤鬱而仁默之擧措。不可但以駭妄言。此等處。若不嚴治。年少宣傳官輩。率爾口角。無以禁止。仁默。令該府拿問處之。渠果自服。各別嚴處。可也。
정조 10년
金載瓚。以兵曹言啓曰。依下敎隨駕內次螺赤及龍虎營兼內吹等處。木綿依例施賞之意。敢啓。傳曰。知道。
정조 10년
金載瓚。以宣惠廳言啓曰。鰲興府院君遷窆時擧行等事。令該廳該道。參考前例爲之事。命下矣。甲午年遷葬時。造墓軍三百名內折半價米一百五十石代錢九百兩。自本廳上下折半。一百五十名。依例減半後。價木一同二十五疋。自兵曹上下。今番亦依甲午年例。錢九百兩。上下於本家折半軍價。分付兵曹。使之上下。此外凡諸等事。令本道考例擧行之意。分付。何如。傳曰。知道。五月及今番禮葬列邑擧行。全數除減。自京廳支應。出於災歲恤民之意。俄承慈敎。營窆之地距舊壙不遠。此時畿邑役民。實爲不安爲敎。慈敎旣如是諄複。其在仰體之道。豈可膠守前例。地方官看審形便。相議主家。使之從便擧行。以爲對揚慈敎之地。始役後地方官。各別着意看檢事。申飭行會。遷葬日。遣中使當致祭。祭文當製下矣。新山程道。爲數十里地云。慈殿護喪中使。以太僕馬。除支供。當日往還。以此分付。可也。
정조 10년
金載瓚。以備邊司言啓曰。卽見江華留守朴祐源所啓。則以爲本府不入於畿內分等之中。蠲恤之典。依癸卯已例。以畿內之次邑例。施行事爲請。而批旨有令廟堂草記稟處之命矣。江都災政之依畿邑之次例施行。曾有先朝特敎。遂成累年定式。不但癸卯已例之爲然也。畿伯分等狀啓。纔已覆奏啓下。凡諸本府蠲恤之典。不待稟請。自當一依畿邑之次例施行。而府境之內。亦必有彼此優劣。面里分等之際。各別詳察。無或虛實相混之意。分付。何如。傳曰。允。
정조 10년
金載瓚。以訓鍊都監言啓曰。依傳敎本局兼內吹三十名等處。各木綿二疋。依例施賞之意。敢啓。傳曰。知道。
정조 10년
金載瓚。以御營廳言啓曰。依傳敎本廳兼內吹三十名等處。木綿各二疋施賞之意。敢啓。傳曰。知道。
정조 10년
金載瓚。以義禁府言啓曰。全羅道興陽縣定配罪人許錡子根上言判付內。足懲其罪。分揀放送事。命下矣。許錡卽爲放送事。分付該道道臣之意。敢啓。傳曰。知道。
정조 10년
禁府啓目。文化前縣監李英澤原情云云。問目內辭緣。泛稱遲晩。刑推得情。何如。判付啓。旣已罷黜。放送爲良如敎。
정조 10년
領議政鄭存謙箚曰。伏以。寒朝戒蹕。日吉辰良。禮展陵園。回鑾萬吉。聖孝克伸。玉體冞康。區區下情。曷勝攢祝。臣於前後陪扈之班。尙縻職名。積廢常禮。是豈臣分之所敢安哉。惟願遄被重勘。少安微分。仍念臣向控哀籲。未蒙矜許。辭不達意。誠未格天。伏地兢惶。益無所措。噫。君臣猶父子。疾痛之極。子而不號呼於父。則雖以顧復之慈。亦何由知之詳而察之盡也。臣之今日情事。實亦類是。臣若徒畏屢瀆。終不悉暴。則是自阻於慈覆之下。臣安敢不更瀝肝血。仰請處分也。今臣危疾。積有源委。左體不用。已至五旬。復起爲人。已矣無望。近因寒緊。危症蓰劇。痰涎壅盛。顫掉輒發。汗或少止。左眼牽跳。容狀驟變。神識全迷。塞竇擁被。苟冀晷刻無事。年迫墓門。災生亢滿。惟當拭巾靜俟。而涓埃未效。朝露先晞。誠爲不瞑之悲。自病發之日。鍼藥竝行。灸灼亦試。猶丐其生。情亦慼矣。每承安心調理之敎。曲察病源。指示生路。臣伏枕嗚咽。感涕橫逬。豈敢不思所以仰承德意。而以臣庸愚。猥被殊眷。濫叨至此。百無一能。毫無可稱。區區所自勉。不過殫力奔奏於簿書期會之間。今則竝與奔奏之末而無以自效。則已無藉手。況中書重任。百責所萃。而一直尸居。淹延時月。自揜其已廢之疾。若將有可瘳之期。不以實陳。不思自處。則又將犯自欺欺天之罪。臣豈忍爲此哉。用是煎熬。心血益枯。一息未泯。重擔未卸。則心豈有可安之時。病豈有可治之望。惟此實狀。臣不自言。日月之明。何以盡燭。臣雖無似。亦囿於造化陶甄之中。我聖上庇覆臣保全臣。以至于今者。莫非天地曲遂之恩造。則到今哀鳴。亦豈不惻然垂憐。俾有以終始之也。相臣去就之雖有輕重者。病至難强。輒賜許副。如臣歇後。本不足有無於鼎席。而況病尤濱死者乎。如得釋負還分。使之安意調治。賴天之靈。少延殘喘。則從今至死之日。皆聖上賜也。頃於書啓之末。附奏申懇之意。而情溢神慌。言不知裁。尤增死罪。伏乞天地父母。俯垂哀矜。亟諒反本之呼。以卒生成之澤。千萬至禱。臣不勝涕泣祈懇之至。取進止答曰。省疏具悉卿懇。愼節尙此彌留。曷任奉慮。久未見卿。尤用悵然。卿須安心勿辭。益加善攝。俟少間造朝。仍傳曰。此批答。遣史官傳諭。又遣御醫齎去蔘料。
정조 10년
丙午九月二十八日巳時。上御誠正閣。左承旨入侍時。左承旨徐鼎修。假注書金祖淳。記注官承膺祚。記事官尹行任。檢校直閣徐龍輔。以次進伏訖。上曰。藥房提調入侍。賤臣承命出。與藥房提調徐有隣偕入進伏。上曰。貞陵參奉。令該曹付虛司果。賤臣承命出傳。上曰。昨日上言判付之下於卿處者見之乎。有隣曰。今朝見之矣。上曰。益安大君子孫。使之尋訪矣。何以爲之耶。有隣曰。方令搜訪矣。上曰。惠愼翁主之漏於璿源譜略。亦是異事矣。有隣曰。然矣。上命鼎修讀公事。鼎修讀訖。命書判付及草記批答訖。命書傳敎曰。左副承旨許遞。前望單子入之。命退。諸臣以次退出。
정조 10년
行都承旨沈豐之坐。左承旨徐鼎修坐直。右承旨李時秀坐。左副承旨趙衍德坐。右副承旨徐瀅修坐。同副承旨洪義榮坐直。注書金孝建仕一員未差。假注書金祖淳仕直。事變假注書李德鉉仕。
정조 10년
徐瀅修啓曰。前承旨孟至大罷職傳旨捧入。行副司直徐龍輔。已付軍職。而今日政。竝付軍職矣。當該送西之吏曹堂上。參政之兵曹堂上。一倂推考。原單子改付標。何如。傳曰。允。
정조 10년
趙衍德啓曰。大司憲鄭宇淳。掌令李庚運。持平宋民載牌招未下。執義趙錫穆。掌令崔烜。持平朴奎淳俱在外。監察茶時之意。敢啓。傳曰。知道。
정조 10년
傳于洪義榮曰。戶工房承旨入侍。
정조 10년
沈豐之啓曰。新除授承旨李時秀。方在罷散中。何以爲之。敢稟。傳曰。敍用。
정조 10년
以全羅監司狀啓。罪人李允默楸子島仍定配所事。傳于洪義榮曰。島中多庶孽。以本郡陸地中更定配所。發飭防守事。回諭。
정조 10년
傳于徐鼎修曰。同副承旨與前慶尙監司入侍。
정조 10년
以刑曹。慶尙道尤甚邑定配罪人別單。傳于洪義榮曰。移配及酌放。竝依判下施行。移配之類。一時押去。易致紛紜。次次擧行之意。分付該道。兩湖尤甚邑定配罪人等罪名單抄。明日以別單書入。因此見之。如機張泗川固城等邑編配之數。各爲十餘人之多。熊川延日亦然。雖在常年。殘邑之受困可悶。此後諸道各邑。自京外來配者。數近十人。自本道往復文移。移定配所事。定式施行。仍以此意。知委諸道。至於本曹則有徒流案。必於發配時。考閱擧行。俾無重疊之弊。
정조 10년
徐瀅修。以戶曹言啓曰。時御所內各司。依定式發遣本曹佐郞臣鄭東敎。與兵曹參判臣蔡弘履。佐郞臣李益洙。東所衛將臣鄭選。西所衛將臣李洛。南所衛將臣李次東。北所衛將臣崔光浩。眼同看審後。有頉處別單書入。而修改則擇日擧行。何如。傳曰。允。
정조 10년
徐瀅修。以戶曹言啓曰。慶熙宮內各司。依定式發遣本曹正郞臣洪元燮。與分兵曹參知臣姜。佐郞臣任長源。衛將臣羅忠佐。眼同看審後有頉處。別單書入。而修改則擇日擧行。何如。傳曰。允。
정조 10년
徐鼎修。以賑恤廳言啓曰。今日召見益安大君奉祀孫。使之更待下敎待令。而見其貧寒之狀。甚爲惻然。令惠廳優給衣資糧米事。命下矣。參考前例。米一石太一石木三疋題給之意。敢啓。傳曰。知道。
정조 10년
趙衍德。以刑曹言啓曰。因申召史爲其夫崔光泰定配。請放事上言。同罪未宥。實涉斑駁。卽爲放送事。命下矣。崔光泰之自托庭訓。圖避懲討者。其情狀之痛惋。物情之駭憤。與金天欽。一而二。二而一也。其妻之反欲援引金天欽蒙放一款。爲其夫藉口之資。金天欽事。本曹方且覆難。尙在罪謫則其夫請放。無容更議。元無同罪斑駁之嫌。而屢犯法駕。肆然請宥者。尤關紀綱。大壞隄防。成命之下。不得奉行。惶恐之意。敢啓。傳曰。不必如是爭執。卽爲擧行。可也。
정조 10년
趙衍德。以刑曹言啓曰。因金信潮爲其父天欽定配。請放事上言。至今不爲擧行。極爲未妥。依前批旨。卽爲放送事。命下矣。天欽規避之跡。護逆之罪。已悉於前日臺啓中。則其所負犯。非比尋常。移配陸地。已是寬典。而到今其子敢生倖逭之計。不顧三尺之嚴。屢瀆天聽。漫漶爲說者。可謂無嚴極矣。前後批旨。非止一再。而有司之臣。不敢奉承者。蓋慮義理因此漸晦。亂孼尤無懲畏也。今若以歲月稍久。遽然全釋。則其於斁紀綱壞隄防。何哉。成命之下。不得奉行。惶恐之意。敢啓。傳曰。不必如是爭執。卽爲擧行。可也。
정조 10년
趙衍德。以刑曹言啓曰。昨日動駕時。京畿果川居良人梁福同。擊錚於衛外。故取考其原情。則以爲其兄福乭。辛丑年。出債四十兩於廣州狎𩿨亭李生員仁大家。備給一百四十兩。而渠與渠母。幾死於李生之虐刑。不知幾次。而以本留置。督捧利殖。何以當無厭之慾乎。李生多聚無賴惡少年。屠牛投錢。而或限內不報。則結縛亂打。流血浪藉。如此豪强。前古所無。依律重繩。爲民除害云矣。果如所供。則李仁大之憑藉兩班。侵虐江民。濫捧債殖。冒法豪强之狀。誠萬萬痛惡。令本道嚴覈重繩。俾杜後弊。至於本事。呈訴營邑。何所不可。而肆然以猥越謊雜之說。無難煩籲。揆以民習。極涉無嚴。其罪狀自臣曹照法勘處。何如。傳曰。允。果川亦有邑倅。若能禁戢侵虐之罪。豈有此呼訴。申飭道伯。本事。各別詳査痛治。可也。
정조 10년
趙衍德。以刑曹言啓曰。昨日動駕時。京畿果川居桑直姜太山。擊錚於衛外。故取考其原情。則以爲渠之隣居安三菊。甲辰。偸去號牌。典當於廣州狎𩿨亭李生員仁大家。出債二十兩。而三菊。不卽備報。則李生。多送奴子。結縛渠而亂打。故不勝其杖。備納三十七兩七錢。而李生言內。利錢尙不盡捧。其妻其弟侵虐。豪强作亂。古今未聞。依律重繩。爲民除害云矣。李仁大之虐害平民。豪橫鄕里之狀。已爲備陳於梁福同供辭中。其嚴覈勘罪一款。一體分付道臣。今觀渠之所納原情。則書寫文法及紙地措語。與福同所納原情。如印一板。顯有互相締結。逞憾搆捏之嫌。而矧又非四件。猥濫煩瀆之習。近成痼弊。此等頑民。不可不嚴繩。自臣曹亦爲照法勘處。何如。傳曰。允。
정조 10년
趙衍德。以刑曹言啓曰。昨日動駕時。北部望遠亭居幼學姜慶煥。擊錚於衛外。故取考其原情。則以爲渠父柱運。日前渠父之三寸叔源溥。以氷契事。入於漢城府推捉中。故渠父隨入該府。被杖三十度後。氣息奄奄。以千萬不當之人。身爲士子。被杖將死。豈不至冤乎。自渠先祖晉山君贊成臣希孟。居在本洞。置此氷庫。賴以資生。今至三百有餘年。無一弊端矣。城中無賴輩。認以爲利。創出氷契。弊端滋生。民不堪苦。其時刑判以此筵稟。氷契三任。特令刑配。歲久禁弛。氷契又出。而始則以分利誘說矣。漸生專奪之計。使私氷不得買賣。昨年所藏私氷四庫。盡化爲水。江上私氷。旣無朝令之永禁。伏乞特蒙處分。使渠父。得免抱冤之鬼云矣。京兆之決杖懲治。未知有甚事端。而一自氷契新創以後。望遠合井兩洞之民。私氷爲業。專失久遠生計。氷契之人。則諉以國役。必欲都執契人。江民。互相起鬧。非徒息訟無期。前後瀆擾。非止一再。故春間備局回啓時。已有合井以下勿爲竝禁之語。亦出於公私兩便之意。而至於慶煥之名以士子。四件外牟利間事。猥煩天聽。罪當論勘。而藉以其父柱運被杖幾死云。則有難遽擬重律。原情勿施。參酌放送。何如。傳曰。判堂旣兼貢市堂上。別有意見。論理草記。
정조 10년
趙衍德。以刑曹言啓曰。昨日動駕時。光州居驛吏白伐男。擊錚於衛外。故取考其原情。則以爲渠以驛吏隨行。而大馬價三百兩。景陽前察訪李錫箕。與本驛主人金光澤。偸食不給。故金光澤處。大馬一匹覓出。定價五百五十兩。未給價之前。見納司僕寺。自司僕寺給價。而光澤。中間偸食本驛役價。每年六百兩式備給後。人馬上京時。馬卒則日下米一升五合。回還時路資一兩五錢。步卒則米三升。路資五錢式。主人依例計給。而癸卯年以後。馬卒則只給二錢二分。步卒則一錢一分。且李錫箕托以立馬。本驛還米六十石。每石捧價六兩五錢後。驛卒處。每石二兩式出給。至秋捧上時。使其驛卒。擔當納糴。其餘三百兩。又爲消瀜。本驛。人有偸葬。故驛卒等。起訟於營門。則營題內自本驛査實云而察訪。暗受賂物而相和。瓜滿狀報營後。六驛上將。無端汰去。每石十五兩式收斂。自朝家旣有勿侵良妻所生驛吏身貢。而尙不頉給。潭陽玉果等邑所在馬喂田土。成川覆沙者。爲六十四結零。一不推尋。竝令査實處分。李錫箕金光澤所呑馬價。卽爲推給云矣。取考曹上文書。則昨年十一月。白伐男。以此事擊錚。而伐男則以侵辱官長。因判下定配。身貢馬價等事。有關驛弊。令本道査處云。則渠雖愚迷。事當懲畏縮伏之不暇。而不待査決。旋蒙恩宥之後。不悛舊習。敢生僥倖之計。又有此呼籲之擧者。萬萬痛駭。其在懲頑習杜後弊之道。不可尋常處之。原情勿施。其濫越之罪。自臣曹考律嚴勘。而該道之尙不査處。事極怪訝。更爲申飭。使之從速査決。驛主人金光澤。旣在京中。亦自臣曹捉來査決。何如。傳曰。允。猥濫之罪。依草記嚴處。驛吏等作俑。不可不嚴加査處蘇弊。卿其知悉擧行。仍以此意。申飭本道。可也。
정조 10년
丙午九月二十九日辰時。上御重熙堂。戶工房承旨入侍時。左承旨徐鼎修。右副承旨金載瓚。記事官金孝建李宗烈。記注官金健修。以次進伏訖。上曰。下番入侍。檢閱尹行任追入。上命書傳敎曰。昨聞大臣言。已下直關西兩守令之尙不下去。萬萬駭然。成川守事。已極無嚴。至於安北守。當日辭朝。汔今留在。此等擧措。尤係駭悖。各別嚴飭。當日下送。萬一不卽發程。此大係紀綱。豈無可施之律。以此分付。又聞大臣言。關西守令事。雖未知委折之如何。而官職。卽朝廷官職。轉相效尤。一味浮動。似此國綱。求諸史牒。未之聞焉。朝廷若有典憲。渠輩焉敢乃爾。無論文蔭守令。更以此等事。登聞於筵席。竝當拿致王府。斷以重律。不飭之道伯。當首被慢命之罪。此意卽爲下諭于本道監司處。又命書傳敎曰。兩湖畿甸則分等狀啓來到。皆已區別處分。而本道則新叨之故。姑無登聞。今若遲待。殊非預先頒令。使民易曉之本意。嶺南新還餉身貢米布。分數停退。軍保米布。只尤甚邑面停退事。分付。關東尤甚邑餉還身貢。一體分數停退事。分付。大抵今年穡事。畓穀失稔。此時新舊竝督。勢所不得。嶺南舊還。何待狀請。特竝停退。關東舊還則勿論分等高低。嶺東九郡。纔經大歉。宜有別般軫恤之擧。一體停退事。卽爲行會。又命書榻敎曰。右副承旨許遞。前望單子入之。待下批牌招察任。命退。承史以次退出。
정조 10년
丙午九月二十九日申時。上御誠正閣。同副承旨與前慶尙監司入侍時。同副承旨洪義榮。假注書金祖淳。記注官金健修。記事官尹行任。前慶尙監司鄭昌順。以次進伏訖。上曰。右承旨及有司堂上入侍。賤臣承命出。與右承旨李時秀。有司堂上徐有隣偕入進伏。有隣曰。嶺南新還餉身貢米布分數停退事。命下矣。分數何以擧行乎。上曰。新還餉及身貢米布。尤甚邑尤甚面。三分一。之次邑尤甚面尤甚邑之次面。四分一。之次邑之次面。五分一。尤甚邑稍實面稍實邑尤甚面。六分一停退。可也。有隣曰。軍保米布分數。何以擧行乎。上曰。以三分一爲之。可也。有隣曰。關東尤甚邑餉還身貢。有一體停退之命矣。關東比之嶺南則稍勝。分數何以擧行乎。上曰。尤甚邑四分一。之次邑。只尤甚面里五分一停退。可也。出擧條上曰。如此則嶺民可以抒力耶。有隣曰。然矣。今年比壬寅癸卯歉荒。亦不至大段。臣意則朝家之如是蠲恤。亦涉濫恩矣。昌順曰。此是無前之惠澤。嶺民。可以息肩矣。有隣曰。穆陵懿仁王后陵上莎草。崇陵兩陵上莎草蟲損處。今番秋奉審狀本中。雖以播種回啓。而莫重陵寢莎草有頉。如是大段。修改之節。不容小緩。依例奉審後。卽爲擇日擧行。何如。上曰。係是莫重處修改。不可不卽速奉審後稟處。都承旨進去。月前聞前禮判之言。則謂足以補莎。今聞頉處若是夥然云。若於頉處。不多時依先朝受敎。卽爲補莎。豈有此大段修改之擧乎。當該陵官等。自本曹査實勘罪。以懲日後不謹之習。可也。出擧條有隣曰。今因惠民署主簿張義方。前典醫監奉事金聖謇等上言。有令藥院提調査問。登對稟處之命矣。取見兩醫司謄錄。則張義方及金聖謇父富三。果是癸亥壬申。待令製藥官。而其時待令製藥官。皆不下數十人。李禧大一人外。曾無審藥酬勞之事。考之前後待令事例。亦無以審藥差遣者。今此呼籲。極涉猥越。金聖謇則事出爲父。不無參恕。而張義方則爲己干恩。尤極可駭。所當移法司嚴治。而年過七十。法不當刑。懲礪一款置之。上言內辭緣勿施。何如。上曰。依爲之。出擧條有隣曰。今因慶尙道安東童蒙鄭哲上言。有題給婚需之命矣。今此下敎。寔出於恤四之聖意。而當初上言。極其猥屑。若一開路。後弊難防。置之。何如。上曰。依爲之。出擧條命書傳敎曰。越俸人蕩滌。命退。諸臣以次退出。
정조 10년
丙午九月二十九日酉時。上御重熙堂。坐直承旨入侍時。左承旨徐鼎修。假注書金祖淳。記注官金健修。記事官尹行任。以次進伏訖。上命讀公事。鼎修讀訖。命書判付及草記批答。命退。承史以次退出。
정조 10년
行都承旨沈豐之坐。左承旨徐鼎修坐。右承旨李時秀病。左副承旨趙衍德坐直。右副承旨徐瀅修坐直。同副承旨洪義榮坐。注書金孝建仕一員未差。假注書金祖淳仕直。事變假注書李德鉉仕。
정조 10년
傳于洪義榮曰。禮房承旨馳詣宗廟景慕宮。奉審摘奸以來。
정조 10년
洪義榮啓曰。大司憲鄭宇淳。掌令李庚運。持平宋民載牌招啓辭未下。執義趙錫穆。掌令崔烜。持平朴奎淳俱在外。監察茶時之意。敢啓。傳曰。知道。
정조 10년
洪義榮啓曰。備邊司郞廳來言。今日。賓廳日次。而無時急稟定事。不得來會云矣。敢啓。傳曰。知道。
정조 10년
傳于沈豐之曰。奉審承旨軍士房承旨入侍。
정조 10년
沈豐之啓曰。臣敬奉聖旨。馳詣穆陵。奉審懿仁王后陵上。則十二方上下莎草。大段蟲損。寅方雖似暫勝。而大體言之。純然一色。曲墻內及階砌內外莎草。亦多蟲損。仍詣崇陵奉審。則大王陵上。丑寅卯辰巳戌亥方莎草。庫庫蟲損。而酉戌方尤甚。大體言之則十二方雖有淺深之別。而蟲損之跡。在在皆然。曲墻內莎草。間間蟲損。王后陵上莎草。戌亥子丑寅方。間間蟲損。其外七方。亦有微損之痕。而不至大段矣。敢啓。傳曰。知道。
정조 10년
以京畿監司狀啓。利川府民家失火事。傳于洪義榮曰。以被災之次邑。又有此失火。聞甚矜惻。失火民戶。當年身布蠲免事。分付。以士夫如無身布。各別顧恤。期於奠接事。回諭。
정조 10년
備忘記。瑞蔥臺試射時。別軍職朴基豐。柳葉箭一巡邊四中加資代。熟馬一匹面給。而元傳旨中遺漏云。改付標。
정조 10년
備忘記。瑞蔥臺未畢試追試射時。駕後折衝陸重秀。鐵箭居首。依例加資。嘉善趙世寬。駕前出身方處興。邊將除授。
정조 10년
備忘記。遠射試射。卽舊例而久未行之。今日試取時。禁軍出身金光益金師伋。別武士出身金孝鎰。矢數俱過一百五六十步。依法例加資。一內禁軍李永喆。以士夫武弁。矢數過五十步。此等人。宜有奬勸之擧。初仕調用。禁軍鄭敬輔玄商祚。矢數亦過五十步。邊將除授。姜渭興。亦以五十步爲之次。熟馬一匹賜給。朴東植等九人皆入格。各內下筒介一部賜給。此傳敎載之龍虎營謄錄。從當依舊。依時時更試。仍令別將。各別勸課。
정조 10년
洪義榮。以弘文館言啓曰。副修撰吳泰賢。連呈辭單。不爲行公。卽爲牌招察任。何如。傳曰。允。
정조 10년
以副修撰吳泰賢牌不進罷職傳旨。傳于趙衍德曰。只推。
정조 10년
徐瀅修。以吏曹言啓曰。禧陵參奉尹五榮。以其九代祖故同中樞瓊請襲勳爵事上言。判付內所訴。不爲無據。令該曹考例草記稟處事。命下矣。曩在先朝丙子。因尹在晉上言。以瓊之祖忠毅公任爲功臣坡原府院君汝弼之嫡長。而生前未及承襲之故。特許勳爵之贈於二百餘年之後。今其孫瓊。旣是勳臣嫡長。階又二品則雖在身後。承襲追榮。自有其祖已例之可據。而事係恩賞。自下不敢擅便。上裁。何如。傳曰。依草記施行。
정조 10년
徐瀅修。以戶曹言啓曰。文昭殿碑閣蠶壇碑閣追慕洞碑閣淨業院碑閣流霞亭。例定式發遣本曹郞廳奉審。則文昭殿碑閣雨漏一處。夫防草四張女防草五張脫落。蠶壇碑閣雨漏一處。夫防草一張女防草二張脫落。追慕洞碑閣墻垣。女夫防草及瓦子。間間脫落。流霞亭萬懷堂後面會簷雨漏一處。南墻三間頹圮。四面墻垣瓦子。間間脫落。以上有頉處。分付各該司。使之卽速修改之意。敢啓。傳曰。知道。
정조 10년
洪義榮。以戶曹言啓曰。水上船民金和淑等。以忠州稅穀運納時船價旣薄。又無浮價。從長變通事。上言啓下後。限內不爲現身。依例勿施。何如。傳曰。允。
정조 10년
洪義榮。以禮曹言啓曰。觀此各道孝烈人請褒上言。則慶尙道咸陽禹廷台爲其曾祖弼寅從曾祖弼良祖琬父洪傳孝行。醴泉幼學金疇等。爲其本郡李世一妻孫氏孝行。全羅道幼學韓錫祚等。爲其全州故士人文道光妻權氏烈義。幼學金樂祚等。爲其鎭安故孝子昌士必孝行。南原幼學梁克河等。爲其本府朴有源妻李召史烈行。幼學柳震哲等。爲其南原故進士韓尙箕忠孝。茂朱幼學金尙鼎等。爲其本府權以煥孝行。幼學金載恒等。爲其昌平丁達華妻房氏烈行。幼學金廷鎭等。爲其長城故孝子孔弼章孝行。竝請旌褒。而爲祖先上言者一人。爲他人上言者八人矣。其中禹弼寅等孝行事。頃因廷台上言。依判付。以式年抄啓時。一體詳探狀聞事。纔已行會。文道光妻權氏烈行。韓尙箕忠孝。孔弼章孝行等事。月前因本道査啓。已爲覆啓而處分姑未下。則又此呼籲。實涉猥屑。竝置之。其餘昌士必孝行。李召史烈行。李世一妻孫氏烈行。權以煥孝行。丁達華妻房氏烈行等事。頃以此等上言之係是四件外事。覆奏防塞矣。判付內有多士上言。則令本道廣探實蹟狀聞稟處之命。事當依此擧行。而除非特敎。則該曹不可以四件外事聽施。上言內辭緣置之。何如。傳曰。允。
정조 10년
洪義榮。以兵曹言啓曰。內禁衛將具敍五。身病猝重。旬月之內。無望供職。呈狀乞遞。宿衛領軍之將。不可久曠。今姑改差。何如。傳曰。允。
정조 10년
洪義榮。以兵曹言啓曰。中部居閑良吳得彩。咸鏡道吉州居閑良李寅賓上言。啓下臣曹。而限內不爲現身。依定式勿施之意。敢啓。傳曰。知道。
정조 10년
趙衍德。以禁衛營言啓曰。依傳敎。隨駕本營兼內吹三十名等處。各木二疋。依例施賞之意。敢啓。傳曰。知道。
정조 10년
徐瀅修。以刑曹言啓曰。因慶尙道尤甚邑定配罪人別單移配及酌放。竝依判下施行事。命下矣。迎日朴東漢金致咸唜石。尙州金好明。機張金龍甲。固城閔石采李二春李有益。梁山金世得金得秋。河東金福大。彦陽崔聖臣。巨濟張順鍾。晉州閔徵漢。昆陽韓文構。漆原金莫生。丹城全好大。熊川趙太明等十八名。竝卽放送事。分付道臣。移配他道罪人九名。機張楊德福。平安道楚山府。宋昌玉嘉山郡。固城宋濟安。黃海道谷山府。熊川李亨建新溪縣。申德老原春道伊川府。昌原朴順光。京畿朔寧郡。泗川李唜福。平安道順川府。固城朱光迪。黃海道豐川府。金海朴枝應。平山付移配。道內罪人十八名。機張黃處良。慈仁縣李同番。居昌縣孟允齊。靈山縣金起還。柒谷府熊川承潤儉。義城縣邊采江。昌寧縣泗川崔大天。義城縣張一尙。義興縣林正春。新寧縣林迪夏。仁同府沈龍漸。安東縣固城柳東亮。義興縣林鳳守。比安縣孔賤。高靈縣張貴才。宜寧縣廉太義。陜川郡迎日洪松介。靑松府巨濟朴升文。慶州府移配。道內稍實邑罪人四名。泗川奴乭石。禮安縣尹東樞。軍威縣昌原林應五。聞慶縣梁山金大演。英陽縣竝定配。依前罪目。次次押送事。一體分付道臣之意。敢啓。傳曰。知道。
정조 10년
徐瀅修。以刑曹言啓曰。冒濫擊錚罪人白伐男照法勘處事。草記蒙允矣。白伐男。所當依冒濫上言事理重律照勘。而與景陽驛主人金光澤。一番質覈。然後可以擧行。待査事究竟。依律勘處。何如。傳曰。允。
정조 10년
徐瀅修。以義禁府言啓曰。高嶺前僉使李邦祚。以本鎭築筒內年久已養之木。恣意斫伐罪。因前北兵使閔義爀狀請。有待待命拿囚之命。而過限一旬。不爲來待。傳聞入京。屢日偃處其家云。故使之卽爲就囚。則謂以敍用付軍職。拒逆不來。嚴加催督後。始爲肯來。而就囚之際。擧措頑慢。且其供辭。以問目外事。張皇爲說。故莫重奏御文字。不敢猥越之意。使卽改呈。則亦爲頑拒。終不聽從。紀綱所在。萬萬寒心。後日坐起時。添問目捧口招後。從重勘處。何如。傳曰。紀綱所在。萬萬駭然。依草記後開坐時。各別嚴問。可也。
정조 10년
禮曹啓目粘。全羅道進士李鎭熙等上言內辭緣。置之。何如。啓。貤贈不由於己。則雖至一品加贈。可也。由於己。則雖止一命。已之。可也。且將立石紀績是如爲有則。姑寬格外呼籲之失。俾遂道內大同之論。實合朝家奬忠褒節之政是如乎。故忠臣贈參議梁大樸加贈兵曹參判爲良如敎。又啓目粘。全羅道幼學金翼賢等上言內辭意。今姑置之。何如。啓。生則同其操。死則同其節。二相六臣。皆有俎豆之所。惟忠莊一人之尙此獨漏。豈不啻欠事。況旀躋享之請。元非難從。今以呼籲之違規。置之勿施。大非朝家褒奬之意。以忠莊公鄭苯。配食忠烈祠。仍令遣禮官致祭。
정조 10년
丙午九月三十日申時。上御重熙堂。奉審承旨軍士房承旨入侍時。行都承旨沈豐之。左副承旨趙衍德。假注書金祖淳。記事官李崑秀尹行任。以次進伏訖。上曰。右副承旨入侍。出榻敎賤臣承命出。與右副承旨徐瀅修偕入進伏。上曰。莎草蟲損處。何如耶。豐之曰。崇陵大王陵上莎草十二方位。無不受損。王后陵上莎草。間間受損。而至於穆陵王妃陵上莎草。蟲損頗甚。或有露土之處矣。上曰。然則當補莎乎。當改莎乎。豐之曰。崇陵兩陵上執頉。不至大段。隨處補莎爲好。而穆陵王妃陵上。不可不改莎矣。上曰。然則莎草當用慕華館莎草。而可爲幾張耶。豐之曰。姑不能的知。而大抵見在者。亦着根不固。又自蟲損以後稀疎太甚。來頭掃雪時及解凍之時。恐有大段傷損之慮矣。臣於穆陵欄干石外。掘拾莎蟲二介。色白。大幾如箸。長可二三分。而聞陵官之言。則以爲比之方張時。其長縮數三分云矣。上曰。補莎及改莎。解凍後爲之可乎。及今爲之可乎。豐之曰。掃雪及解凍時。易致損傷之慮。不可不及今爲之矣。上曰。大王陵上改補間。何以爲之則爲好耶。豐之曰。浮土盡爲撤去後改莎。似好矣。上曰。懿仁王后陵上。當改封築乎。豐之曰。改封築。事係重大。此亦撤去浮土而改莎。恐似好矣。命書傳敎曰。穆陵王后陵上。崇陵兩陵上改莎補莎處始役日字。令該曹推擇。告由時獻官。以進去堂上中塡差。今聞奉審承旨言。穆陵王后陵上蟲損處。又甚夥然云。若依先朝受敎。隨卽補莎。則頉處豈如是浩大乎。此皆陵官等。不謹奉職。有此修改之擧。聞甚悚然。此後各陵陵官。逐日奉審。或有些少頉處。不遵受敎補莎。則不可無別般責飭。令禮曹知委各陵官處。俾各惕念。期有遵行之實效。上曰。入直陵官誰耶。豐之曰。崇陵參奉尹守正。穆陵參奉洪秉玉矣。上曰。承旨先退。可也。豐之退出。命書榻敎曰。藥房副提調司饔副提調相換。命讀公事。衍德瀅修等讀奏。命書判付及草記批答訖。命退。諸臣以次退出。
정조 10년
行都承旨沈豐之坐直。左承旨徐鼎修坐。右承旨李時秀坐。左副承旨趙衍德坐直。右副承旨徐瀅修坐。同副承旨洪義榮坐。注書金孝建仕直一員未差。假注書金祖淳仕。事變假注書李德鉉仕。
정조 10년
傳于李時秀曰。左承旨同副承旨入侍。
정조 10년
沈豐之啓曰。判府事徐命善。領敦寧洪樂性。左議政李福源。右議政金熤。禮曹判書徐有隣。有稟達事。來詣請對矣。敢啓。傳曰。入侍。
정조 10년
傳于徐鼎修曰。禮房承旨入侍。
정조 10년
趙衍德。以弘文館言啓曰。副修撰吳泰賢。旣有只推之命。卽爲牌招。何如。傳曰。允。
정조 10년
趙衍德。以備邊司言啓曰。頃因傳敎。關東災結。如有不足之慮。更爲狀請之意。有所行會矣。卽見原春監司李致中狀啓。則以爲道內災摠之夥然。專由於嶺東沓穀之失稔。而今若以三百餘結見減之數。分削各邑災摠。則萬無分排之道。實有白徵之慮。三百九十二結十負四束。特爲準劃事。請令廟堂稟旨分付矣。本道畓結僅爲四千。而所請災摠。幾乎折半者。終未免過中。故向來覆奏。果有所略干災削矣。今觀狀辭。畓災一千七百九十結零。一千四百結。俱是嶺東災頉云。嶺東旣是畓多處而畓穀失稔。到處通然則災結之從以夥然。容或無怪。且有如或不足。具由陳請之命。而枚擧事情。條列更陳。則其勢之難於分排。亦可知。關東畓災未劃下三百九十二結十負四束。特爲依狀請準許。何如。傳曰。允。
정조 10년
徐鼎修。以吏曹言啓曰。宗廟署令鄭致綏呈狀內。矣身父病。浹月彌重。情理焦迫。時月之內。萬無離側供職之望。斯速入啓遞改云。親病如是沈重。則勢難察任。今姑改差。何如。傳曰。他司相煥。
정조 10년
趙衍德。以戶曹言啓曰。本曹正郞具膺。瓜限已滿。而以鑄錢所郞廳。設鑄物力。專管經記。今若付之生手。多有掣礙之端。本曹正郞具膺。仍任擧行。何如。傳曰。允。
정조 10년
沈豐之。以禮曹言啓曰。穆陵兩陵官崇陵兩陵官拿處。代假官依例差送。以爲替直之地。何如。傳曰。允。
정조 10년
沈豐之。以禮曹言啓曰。穆陵懿仁王后陵上。崇陵兩陵上莎草頉處。若是夥然云。若於頉處。不多時依先朝受敎。卽爲補莎。豈有此大段修改之擧乎。當該陵官等。自本曹査實勘罪。以徵日後不謹之習可也事。命下矣。依下敎下帖于穆陵崇陵陵官。詳問其委折。則穆陵別檢柳憲周。參奉洪秉玉所報內以爲。閏七月二十五日奉審時。懿仁王后陵上莎草微有蟲患。卽率陵軍。連日拾出。一日所拾。幾爲三四升。而蟲在根底。無數化生。數日之間。上下十二方位莎草。擧皆食盡。實無方便補莎之路。以此意又報禮曹。自禮曹筵稟。申飭拾補。而時値九月節。補莎一款。不得擧行。始於監司奉審時。詳察報頉云。崇陵別檢朴孝成。參奉尹守正所報內以爲。本陵兩陵上莎蟲之患。自八月初五日奉審時。始見形跡。卽率陵軍。逐日拾去。亦爲連報禮曹。而蟲患日熾。一邊拾蟲。一邊補莎。而莫遏其蠶食之動。伊後則時値九月節候。補莎一款。不得擧行云矣。蓋此兩陵。陵上莎蟲。閏七月八月之間。猝然熾發。連報禮曹。多率陵軍。拾蟲補莎。不爲停撤。而蟲熾莎枯。以至有頉。九月節以後則緣於拘忌。不得補莎則雖與慢不擧行有間。若使兩陵官。詳察於莎蟲始生之時。隨頉隨補。着實奉行。則莫重頉處。決不至於若是浩大。揆以事體。不可置而不論。穆陵別檢柳憲周。參奉洪秉玉。崇陵別檢朴孝成。參奉尹守正。竝令該府拿問處之。何如。傳曰。允。
정조 10년
洪義榮。以禮曹言啓曰。今番上言中故學生徐有魯妻閔氏。早寡無子。以其家翁同姓六寸弟有龍第三子達成。欲爲繼後。而有龍不肯許與。故有此呼籲矣。凡繼後之法生家不肯許與。則不當聽施。而有龍旣多子姓。其在敦睦之誼。許給一子。允合情法。而此是臣宗黨之事。嫌不得循例。回啓。令次堂稟處。何如。傳曰。允。
정조 10년
沈豐之。以大司成意啓曰。因原州幼學蔡弘重上言。誠如所訴。事關賢關。其在待士之道。不可泛看。此上言。出給成均館。令大司成及掌議。招致呼籲人。詳問事實後。草記稟處事。命下矣。臣依聖敎。與掌令臣朴鍾淳沈相奎。招致呼籲人蔡弘重。詳問事實。則渠之所告與上言內辭意。別無異同。故取考本館所在享祀錄陳設圖文獻備考等冊字。則須昌候商瞿之商字。道國公周惇頤之惇字。千乘候梁鱣之千字。皆以本字載錄。而本校任版。以商爲尙。以惇爲敦。以千爲平者。明是錯誤。恐合釐正。至若榮陽伯服處之榮字。享祀錄。書以榮。陳設圖。書以榮。文獻備考。書以榮。此則一從享祀錄所載改題。恐合事宜。濮陽候漆雕哆之濮字。享祀錄。書以濮。陳設圖及文獻備考。書以濮。而本校。果有肅廟朝丁酉年禮曹知委關文。則從陳設圖。以濮改題。似亦無妨。梁父侯公堅定之堅字。享祀錄中圖式則書以肩字。享祀錄則書以堅字。一書之中。有此相左。陳設圖及文獻備考則皆書以肩。此則本校位版之題以肩者。固有所據。恐不必擧論。文成公安向之向字。曾在顯廟朝癸卯。因禮官所啓。八道鄕校。皆以裕字改題。則本校位版之題裕字者。決是因朝令奉行者則釐正云云。今無可論。宗聖公曾氏之曾字。享祀錄。書以曾。陳設圖。書以曾。文獻備考。書以曾。諸書所載雖各不同。而要之殿內宗聖公及啓聖祠曾氏位版。一姓異畫。事甚未安。此則一從享祀錄改題。似爲得宣。以此意分付道臣。使之奉審擧行後狀聞。該儒生之語侵官長。有關民習。而此則有非本官所可干涉。令道臣。各別査處。何如。傳曰。允。
정조 10년
趙衍德。以義禁府言啓曰。黃海道平山徒三年定配罪人鄭景曾子宅鎭上言回啓判付內。放送事。命下矣。鄭景曾。卽爲放送事。分付該道臣之意。敢啓。傳曰。知道。
정조 10년
丙午十月初一日辰時。上御重熙堂。禮房承旨入侍時。行都承旨沈豐之。記事官金孝建李崑秀尹行任。以次進伏訖。上命書傳敎曰。以廣儲嗣。慈敎不啻縷縷。因此寢饍不如常節。在予仰體之道。揀選之擧。不容少緩。以此意令該曹知悉。處子年十七歲以上至二十歲。禁婚捧單。命退。諸臣以次出。
정조 10년
丙午十月初一日巳時。上御重熙堂。左副承旨入侍時。左副承旨趙衍德。假注書金祖淳。記事官李崑秀尹行任。以次進伏訖。上命讀公事。衍德讀奏。上命書啓目判付及草記批答訖。上曰。右承旨與輪對官伴送使詣閤。賤臣承命出傳。命退。承史以次退出。
정조 10년
丙午十月初一日巳時。上御誠正閣。右承旨與輪對官伴送使入侍時。右承旨李時秀。假注書金祖淳。記事官李崑秀尹行任。伴送使李在簡。中部奉事徐有升。西部奉事李明誠。忠勳都事尹煜。西氷庫別檢朴彝源。義盈庫奉事李龜錫。以次進伏訖。上曰。勅使無弊過江。甚幸矣。在簡曰。然矣。勅使在路。一味凡百。務令省約。常曰貽弊不安云云矣。上曰。卿亦無撓往還耶。在簡曰。幸賴王靈。無事竣役而來矣。上曰。沿路有何所見乎。在簡曰。別無可奏之事矣。上曰。然則退去可矣。在簡退出。上曰。輪對官以次進前。有升進前奏職姓名。上曰。汝則向日見之耳。明誠奏職姓名。上曰。汝爲誰族乎。明誠曰。遠近族。無立朝者矣。煜彝源進奏職姓名。上曰。有所懷乎。皆以無有爲對。龜錫進奏職姓名。上曰。汝是先正之後乎。對曰。爲傍孫矣。命退。諸臣以次退出。
정조 10년
丙午十月初一日未時。上御重熙堂。左承旨入侍時。左承旨徐鼎修。假注書金祖淳。記事官李崑秀尹行任。原任直提學徐有防。檢校直閣徐龍輔。以次進伏訖。有防曰。俄伏見揀擇傳敎。我東方億萬年無疆之慶。實基於今日。臣等不勝區區欣忭之忱矣。上曰。捧單何以爲之云耶。有防曰。自漢城府捧甘擧行云矣。上曰。捧甘於何處耶。龍輔曰。五部捧甘矣。上曰。傳敎雖以二十歲爲限。然京華士夫家女子之踰笄未婚者。當絶無矣。有防等曰。然矣。上曰。今番頒令之後。京畿百姓。頗歡悅乎。有防曰。然矣。或有未及聞知者。故臣招語停退之聖意。則渠等以爲朝家惠澤。無不浹洽。更無可願之事云矣。上曰。今日坐直右位。誰也。鼎修曰。都承旨也。命退。諸臣以次退出。
정조 10년
丙午十月初一日申時。上御誠正閣。時原任大臣禮曹判書請對入侍時。判府事徐命善。領敦寧洪樂性。左議政李福源。右議政金熤。行都承旨沈豐之。記事官金孝建李崑秀尹行任。以次進於訖。命善等曰。日間。聖體。若何。上曰。一樣矣。命善曰。俄者伏見傳敎下者。有揀選之命。實愜朝野顒望之情。不任欣忭之忱矣。上曰。慈敎以此事。歷日勤摯。至於寢饍全却。實難違越。故不得已有朝下傳敎。而慈殿又以上中下爲敎。未知卿等之意。何如耶。命善樂性福源熤等曰。伏見朝下傳敎。歡聳之極。相率求對矣。及登筵席。伏聞慈殿下敎。以上中下三字。諄諄提諭。卓越尋常。宗社億萬年無疆之休。實基於此。臣等誠不勝萬萬欽頌之至。關雎之盛。麟趾之應。固是擧國臣民之同慶祝。而士族揀選。良家廣取。乃是慈敎中第二第三之大計急務。揀選之命。今方擧行。廣取之道。亦不容小緩。而近來宮人抄擇之法。不出於內司所屬。放其路甚狹。其選亦難。今番則擬議旣重。事體自別。豈可拘牽常例。不思峻簡之道乎。此不可依前付之內司。分付該曹與京兆堂上。眼同知委。使之捧擧案以入。界限則醫譯計士雲官畫員寫字官及曾經東班正職守令邊將之子孫至親中。十六歲至二十歲女子爲定。而捧擧案之際。或不無隱漏之弊。亦不無騷擾之慮。令各該司堂上。一體擧行。何如。上曰。依爲之。出擧條命善樂性福源金熤等曰。伏見朝下傳敎。此實出於體慈心之聖孝。爲宗社之大計。夙夜顒望之餘。曷任慶忭之忱。第伏念捧單年限。未免太狹。蓋近來閭巷。多尙早婚。十七歲以上。想必稀少。年限更以十五歲以上爲定。儘有合於博求精揀之道。以此意。分付該曹。何如。上曰。然則以十六歲。一體捧單。可也。出擧條有隣曰。揀擇時捧單之規。貫籍不同李姓。國戚而當身爲八寸親。內殿同姓七寸親。異姓六寸親及父母未俱全者。俱不捧單。而在前多有李姓及國戚至親外。竝勿拘之例。今番亦依此擧行。何如。上曰。依爲之。出擧條命退。諸臣以次出。
정조 10년
行都承旨李秉模未肅拜。左承旨徐鼎修坐。右承旨李時秀坐直。左副承旨趙衍德坐。右副承旨李集斗坐。同副承旨朴天衡坐直。注書金孝建病一員未差。假注書金祖淳仕直。事變假注書李德鉉仕。
정조 10년
朴天衡啓曰。大司憲鄭宇淳。掌令李庚運。持平宋民載牌招啓辭未下。執義趙錫穆。掌令崔烜。持平朴奎淳俱在外。監察茶時之意。敢啓。傳曰。知道。
정조 10년
朴天衡啓曰。來初五日。朝參日次矣。敢稟。傳曰。停。
정조 10년
朴天衡啓曰。前鐵原府使趙時俊密符有親納之命。而屢度催促。終不入來。以至經宿。事體所在。誠極未安。從重推考。何如。傳曰。允。如是逡巡。事體極爲未安。仍以本職牌招。申飭謝恩。
정조 10년
朴天衡啓曰。工曹判書趙時俊牌不進推考傳旨。今方捧入。而前任鐵原府使密符。尙未親納。飭敎之下。亦不出肅。事體所在。誠極未安。更卽牌招。何如。傳曰。允。
정조 10년
承旨前望單子入之。李集斗朴天衡落點。
정조 10년
以穆陵別檢柳憲周。參奉洪秉玉。崇陵別檢朴孝成。參奉尹守正等拿處傳旨。傳于李秉模曰。方有修改之役。今番則爲先推考。
정조 10년
朴天衡啓曰。陞補。限內不爲設行。國子長。直捧禁推傳旨事。曾有定式矣。月前特敎之後。只行一抄限內又不設行。大司成閔鍾顯。依定式禁推傳旨捧入之意。敢啓。傳曰。與無端不爲有異。分揀。自明日着意設行事。分付。
정조 10년
朴天衡啓曰。工曹判書趙時俊牌不進推考傳旨。今方捧入矣。密符親納。事體甚重。而如是違牌。終不出肅。極爲未安。更卽牌招。何如。傳曰。允。
정조 10년
李秉模啓曰。吏曹判書兪彦鎬牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。允。
정조 10년
有政。吏批。判書兪彦鎬進。參判未差。參議未差。右承旨李時秀進。以金宇鎭爲吏曹參議。趙雲紀爲副校理。李在學爲刑曹參判。李亨逵爲右尹。尹長烈爲兵曹參議。李度文爲司饔奉事。李貞運爲元陵別檢。宗廟令鄭致綏。儀賓都事李集星相換。學正二單金德老金良調。學錄單李益烈。學諭單張相吾。尹勉升爲禮曹參議。李敬魯爲司圃別提。李普源爲顯陵參奉。
정조 10년
兵批。判書李命植進。參判蔡弘履呈辭。參議朴天衡病。參知柳誼入直。左承旨徐鼎修進。以李在簡爲知事。申大坤爲內禁將。柳鎭茂爲兼司僕將。呂善亨爲曹司五衛將。趙義鎭爲中樞都事。李㙉爲訓鍊主簿。金光天爲水原監牧官。李煜爲臨津別將。副司直單李崇祐尹尙東金思穆徐有大趙興鎭趙尙鎭李祖承金載瓚。副司果單沈樂洙。李濬祥爲訓鍊主簿。吳載衍爲武兼。
정조 10년
傳于李集斗曰。新除授漢城府堂上。牌招察任。
정조 10년
以副修撰吳泰賢牌不進罷職傳旨。傳于李秉模曰。只推。
정조 10년
傳于朴天衡曰。在外刑曹參判許遞。前望單子入之。
정조 10년
傳于朴天衡曰。都承旨許遞。前望單子入之。
정조 10년
以右尹李亨逵牌不進傳旨。傳于朴天衡曰。許遞。前望單子入之。
정조 10년
都承旨前望單子入之。李秉模落點。
정조 10년
刑曹參判前望單子入之。具㢞落點。
정조 10년
漢城右尹前望單子入之。沈豐之落點。
정조 10년
朴天衡。以禮曹言啓曰。穆陵懿仁王后陵上。崇陵兩陵上莎草改莎補莎處始役。今十月初九日擧行事。已爲啓下矣。兩陵同奉一局之內。政府以下依例兼進擧行。何如。傳曰。允。莫重處修改。事體至嚴。進去堂上。當如例擧行。而監役官。以本陵官。兼監役擧行。本曹郞官。勿爲進去。堂上前期進去董役。今年畿甸廚傳之弊。不可不念。自持飯。列邑進排凡係貽弊之事。本曹各別禁斷。仍以此意。嚴飭該道。領役牌將。以幹事人指名定送。原節目改修正以入。可也。
정조 10년
朴天衡。以禮曹言啓曰。穆陵懿仁王后陵上莎草。崇陵兩陵上莎草改莎補莎處始役日字。令該曹推擇事。命下矣。修改吉日。卽令日官推擇。則穆陵懿仁王后陵上改莎。來十月初九日卯時爲吉云。崇陵大王陵上改莎。王后陵上補莎。同月同日午時爲吉云。以此日時擧行。何如。傳曰。允。
정조 10년
朴天衡。以兵曹言啓曰。曹司五衛將李煜。素患痰廦之症。近又添劇。時月之內。無望供職。呈狀乞遞。宿衛輪番之任。不可久曠。今姑改差。何如。傳曰。允。
정조 10년
李秉模。以司譯院都提調提調意啓曰。折衝金應哲等上言判付內。然則施賞反作呼冤之端。區處之方。令該院草記稟處事。命下矣。金應哲等陞資之後。名去本院。失業稱冤。不是異事。從便區處之道。惟在於付之常仕堂上。使得以還錄衆胥之列。時有出使之便。而所謂常仕堂上。除本院事。加資外不得許付者。自是院例。曾前或有數三冒付之事。而乙酉年。因都提調筵稟冒付者。竝汰去。其後別岐陞資人。未嘗混屬。金應哲等。情雖可矜。法難許施。上言內辭緣。置之。何如。傳曰。允。